NOTE This language version reflects the corrections done to the original EN version transmitted under COM(2017) 476 final of 13.9.2017 and retransmitted (with corrections) under COM(2017) 476 final/2 of 4.10.2017

Skont il-Kummissjoni u fid-dawl tal-għan tad-Direttiva NIS, jiġifieri li jinkiseb livell għoli komuni ta’ sigurtà tan-netwerks u tas-sistemi tal-informazzjoni fl-Unjoni, ikun għaqli li tinħoloq strateġija nazzjonali li tkopri d-dimensjonijiet rilevanti kollha tas-soċjetà u tal-ekonomija, u mhux biss is-setturi u s-servizzi diġitali li jkopru rispettivament l-Anness II u III tad-Direttiva NIS. Dan hu konformi mal-aqwa prattiki internazzjonali (ara l-Gwida tal-ITU u l-analiżi tal-OECD imsemmija aktar ’il quddiem) u mad-Direttiva NIS.

Kif inhu spjegat aktar ’il quddiem, b’mod partikolari dan hu l-każ għall-amministrazzjonijiet pubbliċi responsabbli mis-setturi u mis-servizzi msemmija fl-Annessi II u III tad-Direttiva. L-amministrazzjonijiet pubbliċi jistgħu jipproċessaw informazzjoni sensittiva li tkun tiġġustifika l-ħtieġa li tkun koperta minn NCSS u pjanijiet ta’ ġestjoni li jevitaw l-iżvelar u li jiżguraw il-protezzjoni xierqa ta’ din l-informazzjoni.

2.2. Il-kontenut u l-proċedura għall-adozzjoni tal-istrateġiji nazzjonali

Skont l-Artikolu 7 tad-Direttiva NIS, NCSS jeħtieġ tinkludi mill-anqas dan li ġej:

I)l-għanijiet u l-prijoritajiet tal-istrateġija nazzjonali dwar is-sigurtà tan-netwerks u tas-sistemi tal-informazzjoni;

II)qafas ta’ governanza biex jintlaħqu l-għanijiet u l-prijoritajiet tal-istrateġija nazzjonali;

III)tidentifika l-miżuri relatati mal-istat ta’ t-tħejjija, ir-rispons u l-irkupru, inkluż il-koperazzjoni bejn is-settur pubbliku u dak privat;

IV)tindika programmi rilevanti tal-edukazzjoni, is-sensibilizzazzjoni u t-taħriġ;

V)tindika pjanijiet tar-riċerka u l-iżvilupp;

VI)pjan ta’ valutazzjoni tar-riskju biex jiġu identifikati r-riskji; u

VII)lista tal-atturi involuti fl-implimentazzjoni tal-istrateġija.

La l-Artikolu 7 u lanqas il-premessa 29 korrispondenti ma jispeċifikaw ir-rekwiżiti għall-adozzjoni ta’ NCSS jew jipprovdu aktar granularità fuq il-kontenut tal-NCSS. Sa fejn jikkonċerna l-proċess u l-elementi addizzjonali relatati mal-kontenut tal-NCSS, il-Kummissjoni jidhrilha li l-approċċ stabbilit hawn taħt jixraq għall-adozzjoni tal-NCSS. Dan hu bbażat fuq analiżi tal-esperjenzi ta’ xi Stati Membri u pajjiżi terzi relatata ma’ kif l-Istati Membri żviluppaw l-istrateġiji tagħhom stess. Riżors informattiv ieħor hu l-għodda tat-taħriġ tal-ENISA dwar l-NCSS fil-forma ta’ filmati u midja li tista’ tniżżel mill-website tagħha.

2.3. Il-proċess u l-kwistjonijiet li jridu jiġu indirizzati

Il-proċess tal-abbozzar u l-adozzjoni sussegwenti ta’ strateġija nazzjonali huma kumplessi u multidimensjonali, u għalhekk jeħtieġu impenn sostnut mal-esperti fiċ-ċibersigurtà, is-soċjetà ċivili u l-proċess politiku nazzjonali, jekk dan irid ikun effettiv u effikaċi. Sine qua non hu appoġġ amministrattiv ta’ livell għoli mill-inqas fil-livell ta’ Segretarju tal-Istat jew f’livell ekwivalenti fil-Ministeru, kif ukoll sponsorship. Biex tirnexxi l-adozzjoni ta’ NCSS, jista’ jintuża dan il-proċess ta’ ħames passi li ġej (ara l-Grafika 1):

L-ewwel pass − Noħolqu prinċipji gwida u l-għanijiet strateġiċi li joħorġu mill-istrateġija

Qabelxejn, l-awtoritajiet nazzjonali kompetenti jenħtieġ jiddefinixxu xi elementi ewlenin li jridu jiddaħħlu fl-NCSS, notevolment x’inhuma r-riżultati mixtieqa, bil-lingwaġġ tad-Direttiva (l-Artikolu 7(1)(a) objettivi u prijoritajiet), kif dawn ir-riżultati jikkumplimentaw il-politiki ekonomiċi u soċjali nazzjonali u jekk humiex kompatibbli mal-privileġġi u l-obbligi li għandhom l-Istati Membri tal-Unjoni Ewropea. L-għanijiet jenħtieġ ikunu speċifiċi, jistgħu jitkejlu u jinkisbu, realistiċi u marbutin mal-ħin (SMART). Ngħidu aħna: “We will ensure that this [time bound] strategy is founded upon a rigorous and comprehensive set of metrics against which we measure progress towards the outcomes we need to achieve” (Aħna se niżguraw li din l-istrateġija [marbuta mal-ħin] tissejjes fuq metriċi rigorużi u komprensivi li bihom jitkejjel il-progress lejn ir-riżultati li rridu niksbu).

Dan il-pass jinkludi wkoll valutazzjoni politika dwar jekk jistax jinkiseb baġit sinifikanti bħala riżorsa għall-implimentazzjoni tal-istrateġija. Jinvolvi wkoll deskrizzjoni tal-ambitu maħsub tal-istrateġija u d-diversi kategoriji tal-partijiet konċernati mis-settur pubbliku u dak privat li jenħtieġ ikunu involuti fit-tfassil tal-bosta għanijiet u miżuri.

Dan l-ewwel pass jista’ jinkiseb bi gruppi ta’ ħidma ma’ politiċi u uffiċjali ministerjali ta’ livell għoli mmexxija minn speċjalisti fiċ-ċibernetika b’ħiliet komunikattivi professjonali li jistgħu jenfasizzaw fuq l-implikazzjonijiet fuq l-ekonomija u s-soċjetà diġitali moderni jekk iċ-ċibersigurtà tkun nieqsa jew dgħajfa.

It-tieni pass − Noħolqu l-kontenut tal-istrateġija

L-istrateġija jenħtieġ tinkludi miżuri abilitanti, azzjonijiet ibbażati fuq il-ħin u indikaturi ewlenin tal-prestazzjoni li jwasslu għal evalwazzjoni, irfinar u titjib wara perjodu definit ta’ implimentazzjoni. Dawn il-miżuri jenħtieġ iwieżnu l-għan, il-prijoritajiet u r-riżultati stabbiliti bħala prinċipji gwida. Il-ħtieġa li jintużaw miżuri abilitanti hi stabbilita fl-Artikolu 7(1)(c) tad-Direttiva NIS.